
Ehitusloa andmine (Energia tn 4b) 

1. ASJAOLUD JA MENETLUSE KÄIK

23.08.2023 ehitisregistri keskkonda laekus läbivaatamiseks  ehitusloa taotlus nr 2311271/13719 Narva linnas, Energia tn 4b kinnistul asuva endise lasteasutuse hoone (ehitisregistri kood nr 118007035)  lammutamiseks koos ehitusprojektiga  „269_LA_Energia4b“, projekteerija Crushtec OÜ.

Ehitusloa menetlusse nr 384263 oli kaasatud kooskõlastamiseks ning arvamuste avaldamiseks Narva Linnavalitsuse Arhitektuuri- ja Linnaplaneerimise Amet, Narva Linnavalitsuse Linnamajandusamet, OÜ VKG Elektrivõrgud, AS Gaasivõrk, AS Narva Soojusvõrk, AS Narva Vesi, AS Telia Eesti.  Kõnealused menetlusosalised esitasid oma kooskõlastused ja nõusolekud.

Ehitusseadustiku § 42 lõike 6 alusel kaasas pädev asutus ehitisregistri keskkonnas ehitusloa menetlusse vajaduse korral kinnisasjaga piirnevate naaberkinnisasjade omanikud:

- AS Riigi Kinnisvara (P. Kerese tn 14a kinnisasja omanik);

- Narva linn, Kreenholmi tn 7 korteriühistu (Kreenholmi tn 7 omanike esindaja).

Piirnevate naaberkinnisasjade kaasatud omanikud seisuga 13.10.2023 ei olnud esitatud vastuväiteid/nõusolekut ega ettepanekuid ja arvamusi.

Ehitusseadustiku § 42 lõike 9 kohaselt, kui kooskõlastaja või arvamuse andja ei ole kümne päeva jooksul ehitusloa eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse ehitusloa eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi ehitusloa eelnõu kohta arvamust avaldada, kui seaduses ei ole sätestatud teisiti.

Ehitusprojektis on avastatud puuduseid ning ehitisregistri elektroonilise keskkonna kaudu ehitusprojekt  on mitu korda tagastatud puuduste kõrvaldamiseks.

03.10.2023 lõplikult kõrvaldatud puudustega ehitusprojekti uus versioon on ehitisregistri keskkonnas projekteerija poolt taasesitatud.

Narva Linnavalitsus otsustab keskkonnamõju hindamise algatamise vajaduse EhS § 42 lõike 2 alusel. Keskkonnamõju hindamise menetlusi käesolevalt ei kohaldata vastavalt keskkonnamõju hindamise ja keskkonnajuhtimissüsteemi seaduse (edaspidi KeHJS) § 6 lõikele 2´3, kuna kavandatav tegevus ei kuulu KeHJS § 6 lõigetes 1 ja 2 ning Vabariigi Valitsuse 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ esitatud tegevuste nimistusse ning see üksi ega koostoimes muu tegevusega ei mõjuta Natura 2000 võrgustiku ala või kaitstavat loodusobjekti.
26.10.2023 kõik kaasatud menetlusosalejad  väljendasid oma arvamuse ja/või kooskõlastasid ehitusloa eelnõu.

Narva Linnavalitsuse Arhitektuuri- ja Linnaplaneerimise Amet kooskõlastas märkustega:

„Enne ehitustööde alustamist kooskõlastada tellijaga ning naaberkinnistu omanikega ehitustööde organiseerimise kava, milles on määratud vähemalt ehitustööde teostamise meetodid, ehitusplatsi piirdeaia asukoht ning ehitustööde teostamise ajaks liikluskorraldus (EVS 932:2017). Samuti tuleb koostada ehitusaegse töömaa plaan ja kooskõlastada see Narva Linnavalitsuse Linnamajandusametiga ja Narva linn, Kreenholmi tn 7 korteriühistuga (Kreenholmi tn 7 kinnisasja omanike esindaja), AS-ga Riigi Kinnisvara (P. Kerese tn 14a kinnisasja omanik). Ehitustööde käigus tuleb järgida kehtiva Narva linna heakorra eeskirja § 9 sätestatud nõudeid. Ehitustööde läbiviimisel ei tohi rikkuda teistele isikutele kuuluvaid asjaõigusi. EhS § 12 lg 1, 3 kohaselt tuleb ehitada ehitusprojekti kohaselt, järgides ehitise ja ehitamise kohta kehtivaid nõudeid ning ehitamisel tuleb arvestada ehitamisest mõjutatud isikute õigusi ning rakendada abinõusid nende õiguste ülemäärase kahjustamise vastu“.
Narva Linnavalitsuse Linnamajandusamet kooskõlastas märkustega:

„Enne tööde alustamist tuleb koostada ning kooskõlastada liikluskorraldusskeem”.

Ehitusprojekt vastab sätestatud nõuetele ning ehitisele ja ehitamisele esitatud nõuetele.

Ehitusseadustiku § 44 toodud ehitusloa andmisest keeldumise põhjused puuduvad. Seega ehitusloa andmiseks takistusi ei ole.

2.    ÕIGUSLIKUD ALUSED

2.1. Ehitusseadustiku § 39 lõike 1 kohaselt  ehitusloa  annab  kohaliku  omavalitsuse  üksus,  kui seaduses   ei ole sätestatud teisiti.

2.2. Narva Linnavalitsuse Arhitektuuri- ja Linnaplaneerimise Ameti põhimääruse § 9 punkti 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või keeldumine andmisest.

2.3.
Ehitusseadustiku § 42 lõike 3 punkti 5 ehitusloa kõrvaltingimusena võib eelkõigi sätestada ehitise või ehitamise keerukusest tulenevad lisatingimused ehitamiseks.

3.    OTSUS

3.1. Anda  ehitusluba Narva linnas, Energia tn 4b kinnistul asuva endise lasteasutuse hoone (ehitisregistri kood nr 118007035)  lammutamiseks vastavalt ehitusprojektile  „269_LA_Energia4b“, projekteerija Crushtec OÜ.
3.2. Kohustada   ehitustööde  tellijat  tagama märkuste täitmine, mis on käesoleva korralduse  punktis 1  esitatud Narva Linnavalitsuse Arhitektuuri- ja Linnaplaneerimise Ameti  ja Narva Linnavalitsuse Linnamajandusameti poolt.
4.    RAKENDUSSÄTTED

4.1. Korraldus jõustub teatavakstegemisest.

4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

